Borgmester Arne Boelt i Hjørring Kommune klager i dag på vegne af byrådet til EU-kommissionens formand. Han er rasende over at kommunen og borgerne ikke er blevet hørt inden det franske Energiselskab Total fik tilladelse af staten til at prøvebore efter skifergas i kommunen.

Klagen kommer efter at TV2/Nord har afsløret at Energistyrelsen har oplyst til EU at der har været fuld offentlighed omkring beslutningsprocessen i skifergassagen. Det er Arne Boelt (Socialdemokraterne) lodret uenig i. Han føler sig ført bag lyset af Energistyrelsen. Hjørrings borgmester klager derfor til EU Kommissionens formand Jean- Claude Juncker. - Det her er gået så galt som noget kan. Der er ingen af os der har vidst noget om det her, og derfor klager vi over det. Vi vil have en høringsproces og vi vil have lov til at kunne sige fra og vi vil ikke have det, siger Arne Boelt. I brevet til kommissionsformanden skriver borgmesteren også at han finder det "yderst mærkværdigt" at konsekvenserne for turismen i kommunen ikke er blevet undersøgt inden tilladelsen blev givet. Risikoen for forurening i kommunen bekymrer også borgmesteren. - En anden side er hele den uafklarede forurenings risiko i forhold til håndtering af affaldsstoffer, radioaktiv forurening, grundvandstrussel osv., som Hjørring Kommune ikke finder overbevisende beskrevet og i alle kendte tilfælde håndteret, skriver den socialdemokratiske borgmester i brevet til kommissionsformanden. Borgmesteren erkender at brevet er et udtryk for desperation. - Det er grænseoverskridende at skrive det her brev og jeg har også tygget på det nogle gange. Men jeg kan bare se at i forhold til den debat der har været her i valgkampen, så er der ikke andre muligheder end at gå den vej, fordi de rygcrawler alle sammen, siger Arne Boelt.